मोहम्मद सदीक ने कहा कि वह सीएम प्रकाश सिंह बादल का बुजुर्ग होने के नाते सम्मान करते हैं। इसी भावना के साथ उन्होंने उनकी बात का सम्मान किया और गीत गाया। गीत गाने के बाद मुख्यमंत्री की टिप्पणी ने उनको काफी आहत किया, जिसके चलते वह सदन से बाहर चले गए थे। सदीक ने कहा कि इस पूरे प्रकरण के लिए मुख्यमंत्री बादल जिम्मेदार हैं। वह पहली बार विधानसभा सदन में बैठे हैं, लेकिन बादल को तो पूरा ज्ञान है। उन्होंने कहा कि कांग्रेसी विधायकों के सवालों से बचने के लिए ही बादल ने ऐसा माहौल पैदा किया। सुनील जाखड़ के सवालों के जवाब उनके पास नहीं थे, जिसके चलते उन्होंने माहौल को दूसरी तरफ मोड़ दिया। मोहम्मद सदीक ने कहा कि मुख्यमंत्री के पास किसी भी समस्या का हल नहीं है, इसलिए ऐसा माहौल पैदा कर समय बरबाद किया गया।